A századot az ausztriai Straßhofban állították fel, majd kiképzése után 1917. június 1-én keleti frontra irányították, ahol Krasznében volt a bázisa. Rövid idő múlva az olasz frontra, Villachba dobták át. 1917. július 25-én az egész légierőt átszervezték; ennek során a század először hadosztályfelderítői ("Divisions-Kompanie 47", Flik 47D), majd röviddel utána hadseregparancsnokság alárendeltségében működő alegységi ("Fernaufklärer-Kompanie 47", Flik 47F) minősítést kapott. Októberben a német 14. hadsereg alárendeltségében vett részt a caporettói áttörésben, majd a következő évben Pinzano repteréről indult bevetésekre és a 6. hadsereg részeként harcolt a második piavei csatában. Utolsó állomáshelye Cordenons volt.